# Philéas Lebesgue
                  ## Philéas Lebesgue (1869-1958)

Philéas Lebesgue, écrivain françoès l'est né à L'Neuville-Weu (La Neuville-Vault in françoès) dimpré d'Bieuvais (Beauvais in françoès), din l'Oèse, au 26 ed novimbe 1869, pi mort din ch'minme poèyi au 11 d'octobe 1958.

## Biographiye

El Thèse ed doctorat à François Beauvy, soutnuye in 2003 àl univarsitè d'Péris-Nantèarre, al o démuchéye el viye pi ch'l ouvrage à Philéas Lebesgue (vir toute àch preupos da l'bibliografiye). Philéas Lebesgue i cminché es viye littéraire in écrivant des poinmes in françoès mais itou in picard. D'abord dimpré dech mitan symbolisse, i publiye es prumiére plaqhéte Décidément in 1891. Il est trébin inspirè par el Fanme (avec un'n majuscule). Nè da l'fèarme ed ses pére et mére, il o itou tè inspirè par el nature, ech traveil del tèarre pi chés machènes agricoles , un brin à l'mingnére d'esn inmi Emile Verhaeren qu'o publiè in 1993 Les Campagnes hallucinées. Chl ésotérisme poétique est peursint cheu li da quéques ercueils conme Les Miroirs du Temple (Paris, Ed. de Psyché, Heugel, 1933, 77 p.) et Le Jardin des Ombres, (Paris, Ed. de La Caravelle, 1934, 92 p.), ginre qui l'rapprochro d'Oscar Milosz. Il apprind ch'berton pi écrit quéques poinmes da cheule langue, si bin qu'il est foèt druide d'honneur deg "Gorsedd des bardes de Bretagne" in 1928 par chés poètes bertons Yves Berthou pi François Jaffrennou dit Taldir. Auteu d'romans, d'drames, ed canchons, Philéas Lebesgue il o tè tchurieu d'chés langues. In déhors def françoès pi dep picard, ses langues maternelles, il o étudiè vingt et un'n langues. I szé parleut mie mais i pouveut szé lire pi in écrire pusieurs. Dré 1896, il est rédacteu ach Mercure de France pou chés "Lettes portugaises" pi cho dusqu'in 1951, pi itou d'chés "Lettes norvégiennes" momintanémint in 1897, d'chés "Lettes néo-grécques" dré 1899, d'chés "Lettes yougoslaves" in 1917.
Philéas Lebesgue, in déhors d'es prope oeuve littéraire il o tè un passeu d'el littérature orzinne. Traducteu d'oeuves portudjaises, espingnoles, néo-grecques, serbo-croates, il o tâchè moèyin d'foère connoète in France des oeuves inconnuyes. In 1928, il o tè ch'prumier traducteu, in collaboration aveuc Manoel Gahisto, del grande oeuve nationale brésilienne ed José de Alencar, Iracéma (Paris, Ed. Gédalge, 1928, 132 p.) Il o écrit dz artics pou pus ed 200 rvuyes dont quéqu'eunes orzinnes. Din l'Oèse, il o tè éditorialisse deq quotidien La République de l'Oise, ed L'Oise libérée d'Bieuvais, pi il o itou écrit pou L'Hebdomadaire picard pi Le Bonhomme picard ed Grandvilliers.

## Chés prix littéraires

* Il o té récompinsè par el Académiye Goncourt aveuc ech "Legs Geffroy-Longchampt" in 1939 (pinsion annuelle).
* Il o ieu troés prix del Académiye françoèse : "Prix Jules Janin" in 1920, "Prix Georges Dupau" in 1950, pi "Prix d'académie" in 1956 pou Mes Semailles.

## Bibliografiye

* 37 ercueils ed poinmes, 18 romans, drames, contes ou nouvéles, 13 essais ou lives ed filologiye pi d'histoère, 21 traductions (tout seu ou in collaboration surtout aveuc Manoël Gahisto). Por in sawouèr plus, vir p.655-660 d'el thèse ed doctorat à François Beauvy in réf. in bos d'cheule page.

         ### Lives in picard

* Ein acoutant l'Cloque de l'Toussaint, Rédriyes picardes, Grandvilliers (Oise), imprimerie de "L'Hebdomadaire picard", 1939, 46 p.
* Poèmes et contes brayons, ramonchlès par François Beauvy, publication posthume, Beauvais, CDDP de l'Oise, coll. Eklitra, 1986, 85 p.
* Grammaire picard-brayonne, présintèye par René Debrie pi François Beauvy, publication posthume, Amiens, imprimerie Couthon, 1984, 63 p.

         ### Ercueils ed poinmes in françoès

Y o 37 ercueils, soèt 1600 poinmes. El mitan, 800 poinmes coèsis par André Matrat il ont tè rééditès sous ch'tite :
* Oeuvres poétiques, Méru (Oise), Ed. du Thelle, 1950-1952, 1500 p. in 3 tomes.